Fylkeslederen: Viktig for partiet å ta vare på tiltalte
Tirsdag sprakk saken om at en lokal Frp-topp er tiltalt for å ha voldtatt en ung mann i slutten av november i 2009. Politiet mener voldtekten skjedde etter at han hadde sittet barnevakt for lokalpolitikerens barn. Den nå tiltalte mannen ringte selv til fylkesleder i Rogaland, Kari Raustein, for å fortelle om anmeldelsen da den forelå i mai i fjor. - Han ringte selv til meg og fortalte at det forelå en anmeldelse. Han ville søke permisjon fra alle sine verv. Han fortalte at det gjaldt en voldtekt, forteller hun til VG. Han ble også sykmeldt, og har siden ikke jobbet hverken som tillitsvalgt eller folkevalgt. Tirsdag ble han fristilt fra alle folkevalgte oppgaver.Det var Raustein som varslet partiet sentralt om anmeldelsen. - Vi snakket om hvordan vi forholdt oss til det, og hvordan vi hadde håndtert det med tanke på permisjon. Vi har klare vedtekter på hvordan vi skal takle slike saker. Vi har fått råd slik at vi gjør det på riktig måte og slik at vi vi tar vare på medlemmet underveis, sier hun. Ifølge Raustein er det viktig for partiet å ta vare på ham, og det er hun som står for den jevnlige dialogen. Hun er klar på at det er en alvorlig tiltale, men at hun likevel har et personalansvar.- Du forholder deg til at han er uskyldig inntil det kommer en dom? - Jeg slipper heldigvis å gå inn i saken og si hva som er rett og galt, det overlater jeg til politiet og rettsvesenet. - Har du spurt ham om han er skyldig? - Nei. - Har dere diskutert saken i det hele tatt? - Nei, men jeg vet at han går ut via sin advokat og sier at han er uskyldig. Men det er ikke min oppgave å gå inn i saken og si hva som er riktig og ikke riktig. Det er et offer også i denne saken. Heldigvis er det ikke jeg som skal dømme.Raustein vil ikke gå ytterligere inn på samtalene hun har hatt med tiltalte. - Jeg har fått høre at han har det ok etter forholdene, men også at han har holdt meg informert om hvordan saken står. - Er du skuffet? - Det er klart at når det er mennesker involvert, så er det en skuffelse også.Saken skal opp for tingretten 14.-15. oktober i år, etter stortingsvalget 9. september. Raustein håper ikke saken blir et stort tema i valgkampen. - Jeg håper og tror at det ikke skal være en sak som skal hefte ved politikken vår. I valgkampen håper jeg vi kan snakke om politikken vår og programmet vårt, og at sånne saker ikke skal farge valgkampen, sier hun. Hun lover samtidig full åpenhet fra partiets side. - Vi vil være så åpne som vi kan og prøve å tenke at det ikke er vi som skal dømme noen i denne saken. Det er politi og rettsvesen. Det er en ikke-sak i partiet, det er en privatsak selv om han har vært tillitsvalgt i partiet i mange år.Den fornærmedes bistandsadvokat, Ina Gundersen, vil ikke kommentere hvorfor klienten ventet i tre år med å anmelde saken.Hun sier at beslutningen om å anmelde forholdet har vært vanskelig, men det har ikke sammenheng med at det dreier seg om en tillitsvalgt i FrP.
Fylkesleder Kari Raustein (Frp) har jevnlig kontakt med mannen som er tiltalt for voldtekt av en yngre mann. Hun har ikke spurt ham om han er skyldig.